በሀገር ክህደት ወንጀል ተጠርጥረው በቁጥጥር ስር በዋሉት አመራሮችና የጦር መኮንኖች ላይ ምርመራእየተካሄደ መሆኑ ተጠቆመ
በጋዜጣው ሪፖርተር አዲስ አበባ ፦ በተለያዩ ጊዜያት በሀገር ክህደት ወንጀል ተጠርጥረው መያዣ ትዕዛዝ ከአወጣባቸው አመራሮችና የጦር መኮንኖች መካከል በቁጥጥር ስር በዋሉት ላይ ምርመራ እያካሄደባቸው መሆኑን የፌደራል ፖሊስ ኮሚሽን አስታወቀ። የጁንታው አመራሮች በውጊያ ከተሸነፉ በኋላ ራሳቸውን ካለባበስ ጀምሮ በመቀያየር ከቦታ ቦታ እየተንቀሳቀሱ እንዳሉ መረጃው እንደደረሰው ገለፀ።የፌደራል ፖሊስ ኮሚሽን ትናንት እንዳስታወቀው፤ በተለያዩ ጊዜያት በሀገር ክህደት ወንጀል ተጠርጥረው መያዣ ትዕዛዝ ከአወጣባቸው አመራሮችና የጦር መኮንኖች መካከል በቁጥጥር ስር በዋሉት ላይ ምርመራ እያካሄደባቸው ነው ። የኢ.ፌ.ዴ.ሪ ሀገር መከላከያ ሰራዊት እና የፌዴራል ፖሊስ ኮሚሽን ከሌሎች የፀጥታ ሀይሎች ጋር በመቀናጀት ቀሪ ያልተያዙ የጦር መኮንኖችንና የህወሓት አመራሮችን ከየተደበቁበት ጥሻ፣ ዋሻ እና የሃይማኖት ስፍራዎች በማደንና በመልቀም ለህግ ለማቅረብ እየሰራ እንደሚገኝ አስታውቋል፡፡ የጁንታው የህወሓት አመራሮች በውጊያ ከተሸነፉ በኋላ ራሳቸውን ካለባበስ ጀምሮ በመቀያየር ከቦታ ቦታ እየተንቀሳቀሱ እንዳሉ ፖሊስ መረጃው ደርሶታል ብሏል ፡፡ የትግራይ ክልል ህዝብ ህግ ለማስከበር በተደረገው ዘመቻ እስከዛሬ ላደረገው ከፍተኛ አስተዋጽኦ ኮሚሽኑ ምስጋና እያቀረበ ያልተያዙትን ተፈላጊዎች ከተደበቁበት ቦታ ይዞ ለህግ ለማቅረብ በሚያደርገው እንቅስቃሴ ከፖሊስ አባላት ጎን በመቆም እና አስፈላጊውን ጥቆማ በመስጠት የዜግነት ግዴታውን እንዲወጣ ኮሚሽኑ ጥሪ አቅርቧል፡፡ የኢ.ፌ.ዴ.ሪ የሀገር መከላከያ ሰራዊት እና ፌዴራል ፖሊስ ኮሚሽን በሚያካሂዱት የህግ ማስከበር ዘመቻ በጁንታው የህወሓት ቡድን ውስጥ በቀጥታም ሆነ በተዘዋዋሪ በመሳተፍ የጥፋት ስራው አካል ናቸው ብሎ በጠረጠራቸው ከ300 በላይ ከፍተኛ አመራሮችና የጦር መኮንኖች ላይ የመያዣ ትዕዛዝ ከፍርድ ቤት ማውጣቱ ይታወሳል፡፡ በዚህም እስካሁን ድረስ በቁጥጥር ስር ከዋሉት ከፍተኛ መኮንኖች መካከል፡- 1. ሜ/ጀኔራል ገ/መድህን ፈቃዱ ሀይሉ 2. ሜ/ጀኔራል ይዳው ገ/መድህን 3. ብ/ጀኔራል ገ/ህይወት ሲስኖስ ገብሩ 4. ብ/ጄኔራል ኢንሱ እጃጆ እራሾ 5. ብ/ጄኔራል ፍስሃ ገ/ስላሴ 6. ኮ/ል ደሳለኝ አበበ ተስፋዬ 7. ኮ/ል እያሱ ነጋሽ ተሰማ 8. ኮ/ል መብራቱ ተድላ ወ/ሚካኤል 9. ኮ/ል ባራኪ ጠማሎው ገብሩ 10. ኮ/ል ሀይላይ መዝገብ ማሾ 11. ኮ/ል ፍሰኃ ግደይ ወ/ማርያም 12. ሌ/ኮ/ል ሙዘይ ተሰማ ስዩም 13. ሌ/ኮ/ል ፍሰሃ በየነ ገ/ኪዳን 14. ሌ/ኮ/ል ምሩጽ ወ/አረጋይ ገ/መስቀል 15. ሌ/ኮ/ል ምሩጽ በርሄ አበራ በቁጥጥር ስር ውለው ምርመራ እየተጣራባቸው ይገኛል፡፡ ይህ በእንዲህ እንዳለም የመያዣ ትዕዛዝ ከወጣ ባቸው 81 የህወሓት ከፍተኛ አመራሮች ውስጥ ዶክተር አዲስአለም ባሌማ የተያዘ መሆኑ ይታወቃል:: የኢ.ፌ.ዴ.ሪ የሀገር መከላከያ እና የፌደራል ፖሊስ ኮሚሽን ባካሄዱት የተቀናጀ የህግ ማስከበር ዘመቻ ወቅት በተካሄደው የምርመራ ስራ እንደተጣራው እርምጃ ከተወሰደባቸው መካከል፡- 1. ኮ/ል ተስፋዬ ገ/መድህን 2. ኮ/ል የማነ ገ/ሚካኤል 3. ሌ/ኮ/ል ሀዲሽ ገ/ጻዲቅ 4. ኮ/ል ማዕሾ 5. ኮ/ል አለም ገ/መድህን የተባሉት እንደሚገኙበት ተረጋግጧል፡፡አዲስ መን ታህሳስ
28/2013